Ասում է՝ տղաք, ես ես չեմ, ես իմ Արմենակ պապն եմ,երգեմ՝ լսեք։ Տղաները գիտեն, որ եթե հուզվում է՝ սկսում է երգել, եթե բարկության խոսքեր պիտի ասի՝ սկսում է երգել, պիտի հայհոյի թուրքին՝ սկսում է երգել. «Ելիր, դաշնակ Դրո, բազկիդ ուժը բեր, Հեծիր քո ճերմակ ձին, քշիր սարն ի վեր, Ձեն տուր քո քաջերին՝ քնած թե արթուն, Փրկիր քո հայրենի չքնաղ Սուրմալուն»։ Ասում է՝ տղաք, գիտե՞ք, մեկ-մեկ կթվա, թե պապիս Ղարսում եմ կռվում. Քար աղբյուր, Ցից քար, Կապուտան... անունները պապս էլ էր տալիս, էրգրի անուններ են սրանք։